486958 Arrokoth
486958 Arrokoth (senine tähistus (486958) 2014 MU69, mitteametlikult Ultima Thule; varasemad tähistused PT1 ja 1110113Y) on Neptuuni-tagune objekt, mis asub Päikesesüsteemi välisosas paiknevas Kuiperi vöös. Taevakeha avastas 2014. aastal Hubble'i kosmoseteleskoobi abil Marc William Buie. Novembris 2019 anti taevakehale nimetus 486958 Arrokoth. Augustis 2015, kuu aega pärast NASA kosmosesond New Horizonsi möödalendu Pluutost, valiti 2014 MU69 kosmosesondi järgmise möödalennu sihtmärgiks. Möödalend toimus 1. jaanuaril 2019 Eesti aja järgi kell 7:33 ja 486958 Arrokoth sai Päikesesüsteemi kaugeimaks kosmosesondi külastatud objektiks.